Ulf Dinkelspiel

Ulf Adolf Roger Dinkelspiel (født 4. juli 1939 i Stockholm, død 9. januar 2017 i Oscars distrikt i Stockholm) var en svensk finansmann, moderat politiker og diplomat. Han var Sveriges europa- og utenrikshandelsminister fra 1991 til 1994.


== Liv og virke ==


=== Bakgrunn ===
Ulf Dinkelspiel var sønn av direktør Max Dinkelspiel og Brita (født Björnstjerna). Han var bror til Claes Dinkelspiel, og i ekteskapet sitt med friherrinne Louise Ramel, far til blant andre finansmannen Jan Dinkelspiel.
Såvel Ulf Dinkelspiel som hans to år yngre bror Claes, fikk ansettelse ved Öhman Fondkommission der faren var administrerende direktør. Ulf Dinkelspiel tok studentexamen ved Beskowska skolan i Stockholm i 1956. Der var han president og aktiv i skolens forening for geværsskyting, en fritidsinteresse som senere skulle gå over til jakt og golf. I sin påfølgende studietid ved Handelshögskolan i Stockholm begynte han i 1957 å arbeide som «dørvakt» på børsen for Öhman Fondkommission, noe som innebar telefonkontakt med kunder, men uten fullmakt til å megle forretningene. Etter siviløkonomeksamen, gjennomført verneplikt og en korter ansettelse ved Enskilda Banken, var Dinkelspiel tilbake hos Öhman, nå som meglende 21-åring. Han var da den yngste megleren i Sverige. Han sa selv at han var Sveriges første yuppie.


=== Karriere ===
Dinkelspiel valgte å søke seg utenfor familieselskapet. Han var ansatt ved Utrikesdepartementet fra 1962 og tjenstegjorde blant annet i Tokyo 1963-1965, på OECD-delegasjonen i Paris 1965-1967 og i Washington, D.C. 1975-1979. Senere ble han ambassadør (1982) og sjefsforhandler for EF-spørsmål 1988-1991.Sitt første politiske oppdrag fikk Dinkelspiel da han i 1979 ble rekruttert til statssekretær i Handelsdepartementet av den moderate handelsministeren Staffan Burenstam Linder, som han hadde blitt kjent med i tiden på Enskilda Banken. Årene 1981-1982 var han assisterende kabinettssekretær ved Utenriksdepartementet. Selv om han ikke skjulte hvor hans politiske hjemstavn var, ble han ikke partimedlem hos Moderaterna før han ble bedt om å bli statsråd i Utenriksdepartementet (Europa- og utenrikshandelsminister) i Carl Bildts regjering 1991-1994. Som europaminister medvirket han i forhandlingene om svensk medlemskap i EU.
Etter det borgerlige valgnederlaget i 1994 gikk Dinkelspiel tilbake til næringslivet, og var blant annet administrerende direktør for Exportrådet 1995-2003.
Han fikk bred erfaringsbakgrunn fra både det private næringsliv og den offentlige sektor. Dinkelspiel mente at forskjellene mellom disse to verdener var stor, men at den som påstod at det blant politikere er «mycket snack och lite verkstad» ikke har forstått at disse arbeider under helt andre vilkår.Til næringsminister Leif Pagrotsky ga Ulf Dinkelspiel i desember 2004, sin betenkning på utredningsoppdraget å foreslå organisasjon og virksomhetsprioriteringer for det Østersjøsentrum som var planlagt etablert på Gotland.Dinkelspiel hadde flere styreoppdrag, blant annet i E. Öhman J:or Kapitalförvaltning (ordførende), E. Öhman J:or AB, E. Öhman J:or Fondkommission AB, Nordnet AB, Springtime AB, Kungliga Tekniska högskolan, Handelshögskoleföreningen og ICC Sweden (viseordførende). Fra 2004 var han også i AB Ångpanneföreningen (ÅF) og Landshypotek (styreformann).


== Utmerkelser ==
Medlem av Ingenjörsvetenskapsakademien siden 1990.


== Bøker av Ulf Dinkelspiel ==
Den motvillige europén - Sveriges väg till Europa. Stockholm: Bokförlaget Atlantis 2009.


== Referanser ==